text: Verdens første LEGO bil med motor præsenteret
  16 maj 2019 kl. 19.49
  I dag blev den første LEGO bil med motor vist frem i LEGO House i Billund.
  Der var hevet mange telefoner frem for at tage billeder af verdens første LEGO bil med motor. Den blev i dag præsenteret i LEGO House i Billund.
  Bilen vejer 1,5 tons og forestiller verdens hurtigste bil – en Bugatti Chiron. LEGO bilen har 5,3 hestekræfter, og den kan køre 20 kilometer i timen, på trods af at den er bygget uden lim.
  Den er udstyret med hastighedsmåler, for- og baglygter, aftageligt rat og bremsepedal. Alt er fuldt funktionelt og bygget af LEGO Technic-elementer.
  LEGO bilen er bygget og udviklet af designere og ingeniører i Tjekkiet, og det har taget dem over 13.000 timer.
  De har gjort et fantastisk stykke arbejde, mener Jesper Vilstrup, administrerende direktør i LEGO House.
  - At vi kan udstille bilen til glæde for alle gæsterne her i huset, giver ufattelig god mening, da vi jo netop er LEGO klodsens hjemsted, siger han.
  Bilen kan ses i LEGO House frem til 10. juni.
  